বেসরকারি সৌরবিদ্যুৎকেন্দ্র নির্মাণে ঋণ দিচ্ছে এডিবি
পাবনায় ১০০ মেগাওয়াটের সৌরবিদ্যুৎ উৎপাদন কেন্দ্র নির্মাণ ও পরিচালনার লক্ষ্যে ডায়নামিক সান এনার্জি প্রাইভেট লিমিটেডের সঙ্গে ১২ কোটি ১৫ লাখ ডলারের ঋণের চুক্তি করেছে এশীয় উন্নয়ন ব্যাংক (এডিবি)। আন্তর্জাতিক কোনো সংস্থার কাছ থেকে সহায়তা পাওয়া এটি দেশের প্রথম বেসরকারি খাতের সৌরবিদ্যুৎকেন্দ্র।
এডিবির সঙ্গে আরও কয়েকটি সংস্থা এই সৌরবিদ্যুৎকেন্দ্রে অর্থায়ন করছে; এডিবি এই ঋণের আয়োজক। এই প্রকল্পে এডিবি নিজে দিচ্ছে ৪ কোটি ৬৭ লাখ ডলার, আমস্টারডামভিত্তিক আইএলএক্স ফান্ড দিচ্ছে ২ কোটি ২০ লাখ ডলার। এ ছাড়া জাপান ইন্টারন্যাশনাল কো-অপারেশন এজেন্সি (জাইকা) দিচ্ছে আরও ৪ কোটি ৬৭ লাখ ডলার। খবর বিজ্ঞপ্তি
এডিবির বেসরকারি খাত পরিচালনা বিভাগের মহাপরিচালক সুজান গ্যাবৌরি বলেন, এশিয়ার জলবায়ু ব্যাংক হিসেবে এডিবি বাংলাদেশে নবায়নযোগ্য জ্বালানিতে সহায়তা করছে; এ ধরনের প্রকল্পের জন্য দীর্ঘমেয়াদি অর্থায়ন পাওয়া চ্যালেঞ্জিং বিষয়। এ অংশীদারত্বের মধ্য দিয়ে এটিই বোঝা যায়, পরিবেশবান্ধব বিদ্যুৎ উৎপাদনে অর্থায়ন জোগাড় এবং যেখানে এটি সবচেয়ে বেশি প্রয়োজন, সেখানে এ ধরনের আরও বিনিয়োগ উৎসাহিত করার ক্ষেত্রে এডিবির ভূমিকা নেতৃস্থানীয়।
এই সৌরবিদ্যুৎকেন্দ্র থেকে বার্ষিক ১৯৩ দশমিক ৫ গিগাওয়াট/ঘণ্টা বিদ্যুৎ উৎপাদিত হবে। এতে বার্ষিক ৯৩ হাজার ৬৫৪ টন কার্বন ডাই–অক্সাইড নির্গমন এড়ানো সম্ভব হবে।
পাবনায় ১০০ মেগাওয়াটের সৌরবিদ্যুৎ উৎপাদন কেন্দ্র নির্মাণ ও পরিচালনার লক্ষ্যে ডায়নামিক সান এনার্জি প্রাইভেট লিমিটেডের সঙ্গে ১২ কোটি ১৫ লাখ ডলারের ঋণের চুক্তি করেছে এশীয় উন্নয়ন ব্যাংক (এডিবি)। আন্তর্জাতিক কোনো সংস্থার কাছ থেকে সহায়তা পাওয়া এটি দেশের প্রথম বেসরকারি খাতের সৌরবিদ্যুৎকেন্দ্র।